मौजूदा अधिशेष कम मांग का संकेत भी हो सकता है। मद्रास इंस्टीट्यूट ऑफ डेवलपमेंट स्टडीज (एमआईडीएस) के निदेशक शशांक भिड़े ने कहा, 'कई फसलो में जो अधिशेष की स्थिति दिख रही है, उसका कारण यह भी हो सकता है कि पिछले कुछ वर्षों में आबादी के बड़े हिस्से की आय ज्यादा नहीं बढ़ी है। जब आय बढ़ेगी तो मांग में भी तेजी आएगी।' उन्होंने कहा कि अल्पावधि में कुछ जिंसों के अधिशेष में अचानक तेजी आ सकती है लेकिन दीर्घावधि में कृषि में अधिशेष की किसी भी स्थिति को निचले स्तर पर आय में बढ़ोतरी के संदर्भ में देखा जाना चाहिए जो संभावित मांग का प्रतिनिधित्व करती है। यह ऐसी मांग है जिसे अब तक भुनाया नहीं गया है। भिड़े ने कहा, 'जब तक कीमतों में और गिरावट नहीं आती है या फिर छिपी मांग पूरी तरह भुनाई नहीं जाती है, तब तक हम यह नहीं कह सकते हैं कि भारत कृषि जिंसों में सतत अधिशेष की स्थिति में पहुंच गया है।'